Diari Oficial de la Generalitat Valenciana


Sumari del DOGV 9349, del 27-05-2022 (2022/4773)

RESOLUCIÓ de 25 de maig de 2022, de la Conselleria d'Educació, Cultura i Esport, per la qual s'autoritza la implantació del programa experimental de Batxillerat Batxibac en els centres IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs 2022-2023, i es prorroga l'autorització del programa Batxibac per als centres IES Professor Broch i Llop de Vila-real, IES Ausiàs March de Manises i IES Carrús d'Elx durant el curs 2022-2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9349

Data del DOGV
:   27-05-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/4773


Data del document
:   25-05-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 25 de maig de 2022, de la Conselleria d'Educació, Cultura i Esport, per la qual s'autoritza la implantació del programa experimental de Batxillerat Batxibac en els centres IES Bellaguarda d'Altea, IES José Ballester Gozalvo de València i IES Arabista Ribera de Carcaixent durant el curs 2022-2023, i es prorroga l'autorització del programa Batxibac per als centres IES Professor Broch i Llop de Vila-real, IES Ausiàs March de Manises i IES Carrús d'Elx durant el curs 2022-2023. [2022/4773]  
El 10 de gener de 2008, el Govern d'Espanya i el Govern de França van signar l'Acord relatiu a la doble titulació de batxiller i baccalauréat en els centres espanyols (BOE 86, de 8.04.2009), en desplegament de l'Acord marc signat el 16 de maig de 2005, sobre els programes educatius, lingüístics i culturals en centres escolars d'ambdós estats (BOE 164, d'11 de juliol). Aquest acord defineix el programa relatiu a la doble titulació de batxiller i de baccalauréat, d'ara endavant programa Batxibac, el qual ofereix a l'alumnat inscrit la possibilitat d'obtindre els dos títols nacionals al final dels estudis de secundària i d'accedir a estudis superiors, formació i activitat professional, tant a Espanya com a França.  
L'Acord administratiu entre la Generalitat a través de la Conselleria d'Educació, Cultura i Esport i el Servei Cultural de l'Ambaixada de França / Institut Francés d'Espanya, en desplegament de l'Acord marc entre el Govern del Regne d'Espanya i el Govern de la República Francesa, per a afavorir la col·laboració entre totes dues institucions en matèria de programes educatius, lingüístics i de formació professional, signat el 3 d'abril de 2019, té la finalitat d'impulsar i promoure programes plurilingües que incorporen el francés, entre els quals cal destacar el Batxibac.  
El Reial decret 102/2010, de 5 de febrer (BOE 62, de 12 de març), regula l'ordenació dels ensenyaments acollits a l'Acord del Govern d'Espanya i del Govern de França, relatiu a la doble titulació de batxiller i baccalauréat en centres docents espanyols.  
L'Ordre EDU/2157/2010, de 30 de juliol (BOE 191, de 7 d'agost), regula el currículum mixt d'aquests ensenyaments, així com els requisits per a l'obtenció de la doble titulació de batxiller i baccalauréat.  
Aquestes dues disposicions normatives van ser modificades posteriorment pel Reial decret 95/2014, de 14 de febrer (BOE 55, de 5 de març), el qual modifica el Reial decret 102/2010, de 5 de febrer, i l'Ordre ECD/1961/2015, de 24 de setembre (BOE 233, de 29 de setembre), que modifica l'Ordre EDU/2157/2010, de 30 de juliol.  
L'article 6 del Reial decret 102/2010, de 5 de febrer, estableix que els centres docents que imparteixen el currículum mixt han de ser autoritzats per les administracions educatives corresponents i que aquestes han de comunicar la relació de centres autoritzats al Ministeri d'Educació; a més a més, el Ministeri d'Educació i Formació Professional aprova anualment, mitjançant una resolució, les instruccions per a cada curs relatives a aquest programa de doble titulació.  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià, defineix el nostre com un sistema plurilingüe i intercultural, que té com a llengües curriculars el valencià, el castellà, l'anglés i altres llengües estrangeres.  
En aplicació de tota aquesta normativa, es va publicar la Resolució de 7 de maig de 2018, de la Conselleria d'Educació, Investigació, Cultura i Esport, per la qual s'autoritza la implantació d'un programa experimental de batxillerat per a impartir el currículum mixt relatiu a la doble titulació de batxiller i de baccalauréat en l'IES Professor Broch i Llop de Vila-real i en l'IES Ausiàs March de Manises durant el curs 2018-2019. Amb aquesta resolució es dona la possibilitat als alumnes i a les alumnes de la Comunitat Valenciana de cursar el currículum mixt relatiu a la doble titulació de batxiller i de baccalauréat i d'assolir aquests dos títols.  
Posteriorment, es va publicar la Resolució de 23 d'abril de 2019, de la Conselleria d'Educació, Investigació, Cultura i Esport, per la qual s'autoritza la implantació del programa experimental de batxillerat Batxibac en el centre IES Carrús d'Elx durant el curs 2019-2020 i es prorroga l'autorització d'aquest mateix programa als centres IES Professor Broch i Llop de Vila-real i IES Ausiàs March de Manises durant el curs 2019-2020, mitjançant la qual es va ampliar la impartició d'aquest programa a tot el territori. En aquesta resolució s'estableix per a l'IES Carrús d'Elx que la implantació dels ensenyaments del primer curs del programa es realitzarà durant el curs 2019-2020, mentre que els ensenyaments del segon curs del programa començaran a impartir-se en el curs 2020-2021.  
Per últim, mitjançant la Resolució d'11 de juny de 2020, de Conselleria d'Educació, Cultura i Esport, es donà continuïtat al contingut de les resolucions adés esmentades per al curs 2020-2021, per tal d'implantar els ensenyaments del segon curs del programa al centre IES Carrús d'Elx així com per a incorporar nou alumnat al primer curs del programa als tres centres autoritzats, IES Professor Broch i Llop de Vila-real, IES Ausiàs March de Manises i IES Carrús d'Elx. Amb la Resolució de 7 de juny de 2021, es donà continuïtat al contingut de les resolucions adés esmentades per al curs 2021-2022, per a incorporar nou alumnat al primer curs del programa als tres centres autoritzats: IES Professor Broch i Llop de Vila-real i IES Ausiàs March de Manises i IES Carrús d'Elx.  
Arribats a aquest punt, per mitjà d'aquesta resolució es dona continuïtat al programa Batxibac als tres centres autoritzats per al curs 2022-2023. Així mateix, s'autoritza per a incorporar nou alumnat al primer curs del programa als centres IES Bellaguarda d'Altea, IES Arabista Ribera de Carcaixent i IES José Ballester Gozalvo de València.  
  
Vista la proposta de la directora general d'Innovació Educativa i Ordenació i de conformitat amb aquesta, i fent ús de les atribucions que em confereixen l'article 28 de la Llei 5/1983, de 30 de desembre, del Consell; el Decret 105/2019, de 5 de juliol, del Consell pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 168/2020, de 30 d'octubre, i l'article 4 del Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer. Pròrroga de l'autorització dels centres que imparteixen el programa Batxibac  
1. Prorrogar l'autorització, per al curs 2022-2023, del programa experimental Batxibac en primer i segon de batxillerat als centres IES Professor Broch i Llop de Vila-real, IES Ausiàs March de Manises i IES Carrús d'Elx durant el curs 2022-2023.  
2. A aquests efectes, als centres autoritzats IES Professor Broch i Llop de Vila-real amb codi de centre 38027348, IES Ausiàs March de Manises amb codi de centre 10922199 i IES Carrús d'Elx amb codi de centre 49979438, s'incorporarà nou alumnat al primer curs del programa durant el curs 2022-2023.  
  
Segon. Autorització de nous centres per impartir el programa Batxibac  
1. Autoritzar la incorporació d'alumnat al primer curs del programa experimental Batxibac per als centres:  
  
Codi Centre Localitat  
28212552 IES Bellaguarda Altea  
72818049 IES Arabista Ribera Carcaixent  
76181126 IES José Ballester Gozalvo València  
  
  
2. La implantació dels ensenyaments del primer curs del programa es realitzarà durant el curs 2022-2023, mentre que els ensenyaments del segon curs del programa començaran a impartir-se en el curs 2023-2024.  
  
Tercer. Requisits del programa  
1. El desenvolupament del programa Batxibac no ha de suposar cap increment de personal docent per als centres. El professorat que hi participe ha de tindre preferentment destinació definitiva al centre.  
2. A partir del curs 2022-2023, l'autorització de nous centres per a impartir el primer curs i la pròrroga del primer curs del programa experimental Batxibac estarà condicionada a un nombre d'alumnat matriculat no inferior a deu alumnes.  
  
Quart. Duració del programa i components del currículum mixt  
El programa experimental de Batxibac té una duració de dos cursos escolars.  
El currículum mixt Batxibac implica cursar:  
a) Les matèries pròpies del batxillerat segons el currículum de la Comunitat Valenciana.  
b) Dues matèries específiques del currículum mixt, que són la Llengua i Literatura Francesa, que pot ser cursada com a primera o com a segona llengua estrangera, i la Història de França, que s'ha d'integrar en la part corresponent de la matèria Història d'Espanya.  
  
Cinqué. Assignació horària  
El currículum mixt implica que un terç de l'horari lectiu s'imparteix en llengua francesa:  
a) Les matèries Llengua i Literatura Francesa i Història d'Espanya i de França són continguts obligatoris, impartits íntegrament en llengua francesa i objecte de prova externa. Els currículums d'aquestes matèries específiques del currículum mixt s'arrepleguen en l'annex I de l'Ordre EDU/2157/2010, de 30 de juliol, modificat per l'Ordre ECD/1961/2015, de 24 de setembre.  
b) Una o més matèries no lingüístiques impartides en llengua francesa (fins a completar com a mínim un terç de l'horari lectiu) i que no seran objecte de prova externa.  
  
Sisé. Obtenció de la doble titulació  
Una vegada finalitzat el batxillerat, si l'alumne o l'alumna en supera totes les matèries obté el títol de batxiller.  
Si, a més, supera la prova externa Batxibac, obté també el títol de baccalauréat.  
  
Seté. Prova externa Batxibac  
Aquesta prova, regulada i indispensable per a obtindre la titulació de baccalauréat, es desenvolupa íntegrament en francés en convocatòria única, s'adapta al nivell B2 del Marc europeu comú de referència per a les llengües i es refereix a dues matèries:  
a) Llengua i Literatura Francesa, la prova de la qual es compon dels exercicis següents:  
1) Exercici escrit, que consisteix en un comentari de text, una redacció i un assaig sobre un tema prèviament establit.  
2) Exercici oral, en què l'alumne o alumna ha d'interactuar amb el tribunal sobre un tema proposat prèviament.  
b) Història d'Espanya i de França, la prova de la qual correspon al currículum de la matèria Història d'Espanya i de la matèria Història de França, i consisteix en un comentari de text i en el desenvolupament d'un tema.  
  
Huité. Qualificació final de batxillerat  
La qualificació final de batxillerat s'obté amb la mitjana aritmètica de totes les matèries cursades i aprovades.  
  
Nové. Qualificació final de baccalauréat  
La nota final de baccalauréat s'obté mitjançant el procediment que determine el Ministeri d'Educació i Formació Professional en la resolució anual per la qual es dicten les instruccions per a cada curs relatives a aquest programa de doble titulació.  
  
Desé. Accés a la universitat  
Atés que l'alumnat del Batxibac compta amb dos títols, pot accedir a la universitat per dues vies:  
a) Com a alumnat de batxillerat, presentant-se a les proves d'accés a la universitat, i tenint la possibilitat, si ho desitja, d'acollir-se a les adaptacions previstes per a l'alumnat que finalitza els seus estudis dins del programa.  
b) Com a alumnat de baccalauréat, d'acord amb el que estableix l'article 38 i la disposició addicional trenta-tres de la Llei orgànica 2/2006, de 3 de maig, modificada per la Llei orgànica 3/2020, de 29 de desembre, per a l'alumnat procedent de sistemes educatius d'estats membres de la Unió Europea o d'altres estats amb què s'hagen subscrit acords internacionals.  
L'alumnat Batxibac també pot accedir a les universitats franceses en les mateixes condicions que l'alumnat del baccalauréat francés.  
  
  
Onzé. Admissió  
El procés i els criteris d'admissió són els establits per la Direcció General de Centres Docents.  
  
Dotzé. Inscripció en el Registre de Centres Docents  
Aquesta autorització donarà lloc a les inscripcions corresponents en el Registre de Centres Docents de la Comunitat Valenciana.  
  
Tretzé. Eficàcia  
Aquesta resolució té efectes des de la data en què es dicta; no obstant això, els efectes acadèmics s'entenen referits a l'inici del curs acadèmic 2022-2023.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que esgota la via administrativa, es pot interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar des de l'endemà de la notificació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Per als interessats que no siguen objecte de notificació, els terminis començaran a comptar l'endemà de la publicació en el Diari Oficial de la Generalitat Valenciana.  
  
València, 25 de maig de 2022.- La consellera d'Educació, Cultura i Esport: Raquel Tamarit Iranzo.